ໃນຕອນບ່າຍວັນທີ 22 ກັນຍາ 2016 ຜ່ານມານີ້, ຫ້ອງການ ການສຶກສາຫຼັງປະລິນຍາຕີ ມຊ. ໄດ້ຈັດພິທີສະຫຼຸບຊຸດຮຽນ 2014-2016 ຂອງຫ້ອງການຕົນຂຶ້ນ ຢ່າງເປັນທາງການ ທີ່ຫ້ອງປະຊຸມສະໂມສອນໃຫຍ່ ມຊ. ໂດຍການເປັນກຽດເຂົ້າຮ່ວມ ຂອງທ່ານ ຮສ.ປອ ພຸດ ສິມມາລາວົງ ຮອງອະທິການບໍດີ ມຊ, ມີບັນດາທ່ານ ຄະນະບໍດີ, ຫົວໜ້າຫ້ອງການ, ຜູ້ອໍານວຍການສະຖາບັນ, ສູນ, ຫໍສະໝຸດກາງ, ພະນັກງານ-ຄູອາຈານ ຂອງຫ້ອງການ ການສຶກສາຫຼັງປະລິນຍາຕີ ພ້ອມດ້ວຍນັກສຶກສາປະລິນຍາໂທ ທີ່ຢູ່ພາຍໃຕ້ການຄຸ້ມຄອງຂອງຫ້ອງການ ການສຶກສາຫຼັງປະລິນາຕີ ເຂົ້າຮ່ວມ.
ໃນພິທີ ທ່ານ ຮສ.ປອ ທອງສະໄຫວ ຜຸບຜາ ຫົວໜ້າຫ້ອງການການສຶກສາຫຼັງປະລິນຍາຕີ ມຊ. ໄດ້ຂຶ້ນຜ່ານບົດສະຫຼຸບຊຸດຮຽນ 2014-2016 ແລະຜ່ານທິດທາງແຜນການຂອງຫ້ອງການຕົນ, ເຊິ່ງທ່ານໄດ້ໃຫ້ຮູ້ວ່າ: ຫ້ອງການການສຶກສາຫູັງປະລິນຍາຕີ ແມ່ນໜຶ່ງໃນບັນດາໂຄງປະກອບກົງຈັກ ດ້ານການບໍລິຫານ ຂອງ ມຊ. ມີພາລະບົດບາດເປັນເສນາທິການ ໃຫ້ແກ່ອະທິການບໍດີ ໃນການຄົ້ນຄວ້າ ສະເໜີ ແຜນພັດທະນາການສຶກສາ ລະດັບຫຼັງປະລິນຍາຕີ ພາຍໃນ ມຊ. ໃຫ້ຂະຫຍາຍຕົວ ຕາມຍຸດທະສາດຂອງ ມຊ. ຄຸ້ມຄອງການດໍາເນີນຫຼັກສູດ ລະດັບຫຼັງປະລິນຍາຕີ ໃຫ້ມີຄຸນນະພາບສູງຂຶ້ນ.
ໃນໄລຍະຜ່ານມາ ມີຫຼັກສູດທີ່ຢູ່ພາຍໃຕ້ການຄຸ້ມຄອງ ຂອງຫ້ອງການການສຶກສາ ຫຼັງປະລິນຍາຕີ ມີ 3 ຫຼັກສູດ; ໃນນັ້ນປະກອບດ້ວຍຫຼັກສູດ ປະລິນຍາເອກ ສາຂາວິທະຍາສາດ ການບໍລິຫານສອນເປັນພາສາອັງກິດ 1 ຫຼັກສູດ, ຫຼັກສູດປະລິນຍາໂທ ສາຂາບໍລິຫານການເງິນ 1 ຫຼັກສູດ ແລະປະລິນຍາໂທນາໆຊາດ ສາຂາສຶກສາ ທາງດ້ານການພັດທະນາ 1 ຫຼັກສູດ. ຫຼັກສູດປະລິຍາເອກ ສາຂາວິທະຍາສາດ ການບໍລິຫານ ແມ່ນເປີດສອນແຕ່ປີ 2010 ຫຼັກສູດນີ້ ເປີດເປັນຮຸ່ນທໍາອິດ, ເຊິ່ງມີນັກສຶກສາ ຈົບໄປແລ້ວ ຈໍານວນ 19 ຄົນ ແລະອີກ 6 ແມ່ນຢູ່ໃນໄລຍະຮັກສາ ສະຖານະພາບເປັນນັກສຶກສາ.
ສໍາລັບຫຼັກສູດປະລິນຍາໂທ ສາຂາບໍລິຫານການເງິນ ເລີ່ມເປີດສອນແຕ່ປີ 2005 ຈົນເຖິງປັດຈຸບັນ; ມີນັກສຶກສາຈົບໄປແລ້ວ 8 ຮຸ່ນ ຈໍານວນທັງໝົດ 290 ຄົນ, ສ່ວນຮຸ່ນທີ 9 ກໍາລັງສຶກສາຢູ່ ປີທີ 2; ຫຼັກສູດ ປະລິນຍາໂທ ສາຂາສຶກສາທາງດ້ານການພັດທະນາ ແມ່ນເລີ່ມສອນມາແຕ່ປີ 2008, ມາເຖິງປັດຈຸບັນ ມີນັກສຶກສາ ຈົບໄປແລ້ວ 4 ຮຸ່ນ ມີຈໍານວນ 31 ຄົນ; ສ່ວນຮຸນທີ 5 ກໍາລັງສຶກສາຢູ່ປີທີ 2.
ໃນພິທີດັ່ງກ່າວ ຍັງໄດ້ມອບ ປະກາສະນີຍະບັດ ໃຫ້ແກ່ຜູ້ສໍາເລັດການສຶກສາ ຊຸດຮຽນ 2014-2016, ປະລິນຍາໂທ ສາຂາການບໍລິຫານການເງິນ ຮຸ່ນທີ 8 23 ຄົນ ຈາກຈໍານວນ ທັງໝົດ 25 ຄົນ ແລະນັກສຶກສາຮຸ່ນທີ 7 ຈໍານວນ 2 ຄົນ, ປະລິນຍາໂທນາໆຊາດ ສາຂາດ້ານການພັດທະນາ ຮຸ່ນທີ 4 ຈໍານວນ 13 ຄົນ ຈາກຈໍານວນ ທັງໝົດ 15 ຄົນ. ໂດຍແມ່ນ ທ່ານ ຮສ.ປອ ທອງສະໄຫວ ຜຸບຜາ ຫົວໜ້າຫ້ອງການການສຶກສາ ຫຼັງປະລິນຍາຕີ ເປັນກຽດມອບ.